Jerunai

Jerunai (juga dieja jerunei) atau kilirieng ialah sebuah arca kayu yang didirikan oleh orang peribumi di Sarawak, Malaysia, sebagai sebahagian daripada upacara pengebumian bangsawan dahulukala, termasuk orang Melanau dan Kajang.

 Struktur 
Jerunai diperbuat daripada kayu belian, dan dipilih kerana tahan lama serta banyak tumbuh di kawasan hilir yang menjadi tempat tinggal warga Melanau. Jerunai memiliki dua jenis, yakni jenis tak berukir, dan jenis berukir yang bernama kilirieng, dengan ukiran biasanya memaparkan ilustrasi roh (antu). Jerunai memiliki tiga bahagian, yakni bahagian atas, tengah dan bawah. Bahagian atas memiliki tempat penyimpanan tembikar tulang mayat, dan kadangkala menempatkan hamba perempuan. Bahagian tengah dan bawah juga dijadikan tempat menyimpan tulang mayat. Jerunai diketahui memiliki gaya serupa dengan palung kayu dalam komuniti Kayan dan Kenyah di bahagian Kalimantan.

Pembinaan jerunai mengambil masa yang lama, yakni berbulan hingga bertahun lamanya, dengan tempoh menunggu jerunai siap digunakan waris untuk mencari rezeki untuk menampung pembinaannya.

 Upacara 
Dalam upacara jerunai, sebuah lubang akan digali untuk menempatkan hamba lelaki yang akan dikorbankan ketika jerunai dihempap ke atasnya, dan dikorbankan untuk menjadi pelindung si mati ketika mengharungi alam barzakh. Kadangkala, seorang hamba perempuan diikat di bahagian atas jerunai, dan dibiarkan sehingga mati untuk menjadi peneman si mati di alam barzakh.

 Sejarah 
Pada awalnya, jerunai dibina sebagai tugu pengebumian golongan bangsawan tempatan untuk mempamerkan status mereka setelah meninggal dunia, di samping menelan perbelanjaan yang besar, sekaligus mengehadkan gaya pengebumian sebegitu kepada mereka sahaja. Walau bagaimanapun, lama-kelamaan, kemerosotan pengaruh golongan bangsawan serta perkembangan kelas pertengahan membolehkan golongan yang lebih bawah melakukan pengebumian jerunai selagi memiliki kemampuan.

Upacara jerunai dilakukan sebagai sebahagian daripada kepercayaan tradisional setempat bernama likow. semakin hilang tempat ketika mana agama samawi seperti agama Islam dan Kristian mula bertapak di Borneo. Pada 1842, Raja Putih Sarawak James Brooke mengharamkan upacara tersebut kerana disifatkan sebagai tidak berkemanusiaan. Walau bagaimanapun, amalan tersebut terus dijalankan hingga kali terakhir direkodkan pada tahun 1880.

 Rujukan 

Kategori:Budaya di Sarawak
Kategori:Orang Melanau